I dette notat modelleres arbeidsledighet blant innvandrere fra ulike verdensregioner og noen utvalgte land. I arbeidet med å modellere ledigheten blant innvandrere har vi benyttet offisiell statistikk fra SSB. Ledighetsbegrepet som brukes er "registerte helt arbeidsledige". Da det kan være uklart hvem dette inkluderer gir vi den presise definisjonen:
Som innvandrere regnes her personer født i utlandet av utenlandsfødte foreldre.Statistikken gjelder bare dem som er registrert som bosatte, det vil si at de ifølge Folkeregisteret forventes å oppholde seg i landet i minst seks måneder. Tallene for arbeidsledige bygger på NAVs register over helt arbeidsledige og er beregnet i prosent av arbeidsstyrken hvis ikke annet er angitt. Norskfødte med innvandrerforeldre (tidligere kalt etterkommere) regnes ikke som innvandrere.
Formålet med notatet er å gi en god statistisk beskrivelse av sammenhengen mellom innvandreres arbeidsledighet og den aggregert ledighet i Norge. Denne sammenhengen brukes til å gi en prognose for innvandreres ledighet. Modelleringen er i hovedsak basert på historiske sammenhenger. Det benyttede tallmateriale går fra 3. kvartal 2001 til 3. kvartal 2008. Denne statistikken gjelder for ledige innvandreres fra alle land, verdensregioner (9 stk.) og kjønn. Listen over utvalgte land med informasjon for registerte ledige i 3. kvartal 2008 er beskrevet i vedlegg 21. For å kunne gi en prognose har vi lagt til grunn anslagene for ledighet, publisert i Økonomisk utsyn over året, 2008.Siden den modellerte arbeidsledighetsraten for innvandrere gjelder registrerte ledige, mens de publiserte anslagene for arbeidsledigheten benytter arbeidsledige i følge Arbeidskraftsundersøkelsen(AKU), er denne sammenhengen mellom disse statistikkene også modellert.